《庆长出仲宣诗语意有及者作此寄之》
宋代·释德洪

我有忘年生，气韵亦秀拔。岂惟有诗癖，亦醉凌波袜。

平生慎许有，期期不忍发。但馀说仲宣，十常在七八。

袖中出清诗，韵字清到骨。遥知亦说我，喜气见须发。

相思一水间，楚岫出毫末。昨夜西风高，凭栏暮天阔。

识君定何时，目送孤鸿没。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。